Keywords

Summary



Keywords

1. Rahvusvahelised lepingud – Ühenduse lepingud – Vahetu õigusmõju – Ühenduste ja Maroko assotsiatsioonilepingu artikli 65 lõike 1 esimene lõik

(Ühenduste ja Maroko assotsiatsioonileping, artikli 65 lõike 1 esimene lõik ja artikli 67 lõige 1)

2. Rahvusvahelised lepingud – Ühenduse lepingud – Ühenduste ja Maroko assotsiatsioonileping – Võõrtöötajate sotsiaalkindlustus

(Ühenduste ja Maroko assotsiatsioonileping, artikli 65 lõike 1 esimene lõik)

Summary

1. Ühenduste ja Maroko assotsiatsioonilepingu artikli 65 lõike 1 esimesel lõigul, mis sätestab sotsiaalkindlustuse valdkonnas Maroko kodanike igasuguse kodakondsusel põhineva diskrimineerimise keelu võrreldes vastuvõtva liikmesriigi kodanikega, on vahetu õigusmõju, nii et isikutel, kelle suhtes seda kohaldatakse, on õigus sellele liikmesriikide kohtutes tugineda. Nimetatud lepinguga asutatud assotsiatsiooninõukogu selle lepingu artikli 67 lõike 1 kohase otsuse puudumine ei ole selles suhtes asjakohane.

(vt punktid 39–42)

2. Ühenduste ja Maroko assotsiatsioonilepingu artikli 65 lõike 1 esimest lõiku, mis sätestab sotsiaalkindlustuse valdkonnas Maroko kodanike igasuguse kodakondsusel põhineva diskrimineerimise keelu võrreldes vastuvõtva liikmesriigi kodanikega, tuleb tõlgendada nii, et sellega on vastuolus see, kui vastuvõttev liikmesriik keeldub andmast sõjaväe invaliidsuspensioni Maroko kodanikule, kes on teeninud selle liikmesriigi kaitseväes ning kes elab selles riigis, üksnes põhjusel, et sel isikul on Maroko kodakondsus.

Asjaolu, et asjaomane isik oli invaliidsuspensioni taotluse esitamise päevaks töötamise lõpetanud, ei jäta teda nimetatud sätte isikulisest kohaldamisalast välja, kuna selles esinev mõiste „töötaja” hõlmab korraga nii aktiivseid töötajaid kui neid, kes on vanaduspensioni eani jõudes või muude sotsiaalkindlustuse liikide alusel toetuse saamise riskide ohvriks langenuna tööturult lahkunud. Lisaks sellele tuleb isikut, kes sooritab kohustuslikku või vabatahtlikku kaitseväeteenistust, käsitleda „töötajana” assotsiatsioonilepingu artikli 65 lõike 1 esimese lõigu tähenduses, võttes arvesse alluvussuhet, mis iseloomustab teenuste osutamist tema kaitseväeteenistuse käigus, mille eest ta saab tasu.

Asjaolud, mille kohaselt tekkis invaliidsuspensioni taotluse aluseks olev haigus juba ammu lõppenud kaitseväeteenistuse ajal, mis sooritati väljaspool vastuvõtva liikmesriigi territoriaalseid piire, ei välista samuti seda, et kõnealune toetus kuulub assotsiatsioonilepingu artikli 65 lõike 1 esimese lõigu materiaalsesse kohaldamisalasse, kuna see kaitseväeteenistus sooritati selle riigi teenistuses, mis oli asjaomase isiku tööandja, mistõttu oli käesoleval juhul selle isiku ja asjaomase riigi vahel tihe side. Teiseks, nimetatud teenistuse ajal põetud haigus kujutab endast enne assotsiatsioonilepingu jõustumist tekkinud olukorda, kuid selle tulevasi tagajärgi, nagu võimalust saada selle haiguse tüsistuste tõttu sõjaväe invaliidsuspensioni, reguleerib nimetatud leping ja eelkõige selle artikli 65 lõige 1 alates lepingu jõustumisest ning viimase kohaldamist kõnealusele taotlusele ei saa käsitleda enne selle jõustumist tekkinud olukorra mõjutamisena.

(vt punktid 44–48, 54, 66 ja resolutiivosa)